ગુજરાતમાં 16 વર્ષમાં પહેલીવાર એવું છે કે નરેન્દ્ર મોદી સીધી રીતે વિધાનસભાની ચૂંટણીમાં સંકળાયેલા નથી પરંતુ તેમના નામે મતો લેવાની પ્રથા ચાલુ રહી છે. મોદી કેન્ડિડેટ પણ નથી અને મુખ્યમંત્રી પણ થવાના નથી ત્યારે ભાજપને વધારે મહેનત કરવી પડે તેમ છે. કારણ કે અત્યાર સુધી ભાજપને મળેલા મતોનો શ્રેય એકમાત્ર નરેન્દ્ર મોદીને જાય છે. તેમની ચૂંટણી સ્ટેટેજીને વિરોધીઓ પણ સલામ કરે છે. મોદીની કોપી કરનારા નેતાઓ આ દેશમાં વધતા જાય છે પરંતુ કોપી કરનારા સત્તામાં આવી શકતા નથી. 2017ની ચૂંટણીમાં ભાજપને વિજય અપાવવો હોય તો મોદીની આવશ્યકતા છે. આ ચૂંટણી પણ મોદીના નામે લખવામાં આવી છે. ભાજપના તારણહાર બનીને તેઓ ગુજરાતના ચૂંટણી દંગલમાં જોડાવાના છે. શસ્ત્ર જાતે ઉપાડવાના નથી પણ શસ્ત્ર કેવી રીતે ઉઠાવવું તેની સમજ ગુજરાતના લોકોને આપી રહ્યાં છે. હાલ તો આ દંગલમાં અર્જુનના રોલમાં વિજય રૂપાણી છે અને મોદી તેમના સારથી છે.